A BIZOTTSÁG 1274/2007/EK RENDELETE
(2007. október 29.)
a Közösség legkülső régióiban nyilvántartott halászflották igazgatásáról szóló 639/2004/EK tanácsi rendelet alkalmazására vonatkozó részletes szabályok megállapításáról szóló 2104/2004/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1) és különösen annak 11. cikke (5) bekezdésére,
tekintettel a Közösség legkülső régióiban nyilvántartott halászflották irányításáról szóló, 2004. március 30-i 639/2004/EK tanácsi rendeletre (2) és különösen annak 1. cikke (2) bekezdésére és 4. cikke (3) bekezdésére,
mivel:
(1)
A Halászati Tanács 2006. július 27-én tartott ülése alkalmával a Tanács és a Bizottság által a legkülső régiókkal kapcsolatban közösen tett nyilatkozat (3) kiemeli, hogy az említett régiók halászati ágazatának fenntartható fejlődését biztosító intézkedések megvalósítására van szükség. Az említett intézkedéseknek figyelembe kell venniük az érintett területeken folytatott halászati tevékenységek sajátosságait. Ezen túlmenően a szóban forgó intézkedések elfogadása során figyelembe kell venni az e témával kapcsolatban jelenleg készülő tanulmányt, valamint a halászati tudományos, műszaki és gazdasági bizottság (HTMGB) által a legkülső régiók halászati erőforrásaival kapcsolatban végzett értékelést.
(2)
A nyilatkozatot követően Franciaország és Portugália fejlesztési terveket fogadott el Guadeloupe, Martinique, Francia Guyana, Réunion és az Azori-szigetek számára. A 2007 áprilisában tartott plenáris ülésén a HTMGB közzétette az említett tervek halászati erőforrásokra gyakorolt hatásairól szóló értékelést.
(3)
Ezzel egy időben kiegészítő információkat juttattak el a Bizottsághoz a nem csekély számú olyan hajót érintő javasolt szabályozó intézkedésekkel kapcsolatban, amelyek 2006. december 31. előtt halászati tevékenységet végeztek, és ezt a tevékenységüket a közösségi flottanyilvántartásba való felvételük nélkül a legkülső régiókban tovább folytatták. Az említett szabályozó intézkedéseket a fejlesztési tervek kiegészítésének kell tekinteni.
(4)
A fejlesztési tervek hozzájárulnak a legkülső régiók halászati ágazatának fenntartható fejlődéséhez. Ebben az összefüggésben a legkülső régiókban nyilvántartott egyes flották esetében felül kell vizsgálni a referenciaszinteket. Ezért a 2104/2004/EK bizottsági rendeletet (4) ennek megfelelően módosítani kell.
(5)
Az e rendeletben előírt intézkedések összhangban vannak a Halászati és Akvakultúra-ágazati Irányítóbizottság véleményével,
ELFOGADTA EZT A RENDELETET:
1. cikk
A 2104/2004/EK rendelet melléklete helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 29-én.